[{"text_idx": "#000001", "text": "La Universitato de Esperanto naskig\u0302is"}, {"text_idx": "#000002", "text": "Kadre de la eksperimento Esperanto-Insulo c\u0302i frujare ekestig\u0302is la unuaj kursoj de la projekto Universitato de Esperanto."}, {"text_idx": "#000003", "text": "Oni listigos, iom post iom, c\u0302iujn kursojn kaj c\u0302iujn lecionojn, jam instruitajn al studentoj kaj esperantistoj sur la insulo Hajnano en C\u0302inio, inter la 11a de januaro kaj la 12a de februaro, 2012. Per la bonvolo de aliaj profesoroj, espereble iom post iom la kursaro de la Universitato de Esperanto plivastig\u0302os.\nPor vi kiuj emas studi universitatajn temojn, vi jam povas spekti proksimume 15 horojn de lecionoj el du kursoj (c\u0302u per Youtube, Ipernity, Vimeo). Post kelkaj monatoj, vi havos la tutajn kursojn, do proksimume 70 horojn de universitataj kursoj. Vi povas lerni pri Filozofio kaj Historio de la Informadiko, instruata de Profesoro Federico Gobbo el Italujo. Vi ankau\u0306 povas lerni pri la temo Paco kaj Milito, instruata de Profesoro Ron Glosop, en lia kurso nomata Alfronti Militon."}, {"text_idx": "#000004", "text": "La Universitato de Esperanto bazig\u0302as sur la nuntempaj modeloj de \u00abOpen Course Ware\u00bb, kiel videblaj c\u0302e la Universitatoj de Yale, kaj de Berkeley. Iliaj kaj niaj kursoj estas kompletaj, kun c\u0302irkau\u0306 40 horoj da lecionoj. Ili estas filmitaj kaj disponeblaj interrete sub la licenco Krea Komunaj\u0302o. Niaj kursoj en Esperanto estas veraj kursoj, lau\u0306 enhavo, kiuj jam antau\u0306e instruig\u0302is nacilingve c\u0302e universitatoj en diversaj landoj."}, {"text_idx": "#000005", "text": "Eble substrekindas la paradokso de la Universitato de Esperanto: g\u0302i ne estas pri Esperanto nek pri Esperantologio. La Universitato utiligas la Internacian Lingvon, sed g\u0302i utiligas g\u0302in por lerni kaj studi nur sciencajn kaj sciajn temojn kiel niaj universitatoj tiel faras tra la tuta mondo. En la Universitato de Esperanto, oni lernas pri historio, filozofio, scienco, ktp, PER Esperanto."}, {"text_idx": "#000006", "text": "Eventuale, kurso pri enkonduko al g\u0302enerala lingvistiko bonvenus, sed nur se tiu kurso pritraktos la temon kiel tion farus profesoro c\u0302e la Universitato de Kalifornio, au\u0306 instruisto c\u0302e universitato en Danlando au\u0306 en Italio, ekzemple.\nLa Universitato de Esperanto estas juna, sed g\u0302i estas serioza, kaj kunlabora projekto. Por la iompostioma kresko kaj plibonig\u0302o de la Universitato, bezonatos pli kaj pli da kapablaj kaj bonkoraj volontuloj."}, {"text_idx": "#000007", "text": "Ekzemple, antau\u0306 c\u0302io, novaj profesoroj kun doktoraj titoloj estas bonvenaj. Se vi estas profesoro kaj JAM instruis vian fakon (historio, filozofio, ekonomiko, astronomio, biologio, psikologio, sociologio, ktp.) c\u0302e universitato en via lando, eble vi povas kontribui, reinstruante la saman temaron tute en Esperanto.\nSe vi estas bibliotekisto, ni bezonas vian sperton kaj talenton por krei kaj organizi nian venontan bibliotekon. Se vi volas skribi subtitolojn por niaj jam filmitaj kursoj, vi estas bonvena. Se vi povas finprepari la filmitajn kursojn kaj als\u0302uti ilin al Vimeo, Youtube au\u0306 Ipernity, bonvolu kontakti nin. Se vi povas helpi starigi spegulo-servilon en landoj en Azio au\u0306 en Afriko au\u0306 en Sudameriko, vi bonvenas, c\u0302ar loka rapideco de la kurso-filmo kaj els\u0302utebleco gravas."}]